
YMPÄRISTÖTERVEYDENHUOLTO TIEDOTTAA

Sinilevää havaittu Ympäristöpalvelut Helmen alueen vesistöissä
Kansalaiset ovat ilmoittaneet useista sinilevähavainnoista Ympäristöpalvelut Helmen alueella elokuun puolenvälin jälkeen. Havaintoja on tehty Uljuan tekojärvellä ja Järvitalonjärvellä Siikalatvalla sekä Pirnesjärvellä Haapavedellä.
Sinilevien runsastumisen todennäköisin syy on runsaiden sateiden aiheuttama ravinteiden huuhtoutuminen valuma-alueilta vesistöihin. Syksyä kohden vesien pintalämpötilojen lasku ja valon määrän vähentyminen hillitsevät sinilevien kasvua. Sinileväkukintoja voi kuitenkin esiintyä vielä myöhään syksyllä. 
Sinilevä on väriltään sinivihreää tai vihreää, joskus myös kellertävää. Levä esiintyy vedessä pieninä hitusina taikka hitusten muodostamina lauttoina tai maalimaisena massana ja voi haista tunkkaiselta.
Sinilevän esiintymistä ja kestoa on vaikea ennustaa ja hallita. Sinilevän määrä ja esiintyminen voivat muuttua nopeasti, sillä sinilevät reagoivat herkästi ympäristöolosuhteiden muutoksiin.  Tuulet saattavat kuljettaa sinilevää rantoihin tai siirtää sitä eri puolille järveä ja runsaat vesisateet voivat vaikuttaa leväesiintymän laajuuteen ja havaittavuuteen. 
Sinilevät voivat tuottaa myrkyllisiä tai terveydelle haitallisia yhdisteitä. Sinilevä voi aiheuttaa allergisia oireita, pahoinvointia, vatsavaivoja tai silmä- ja korvatulehduksia. Myös kuume, nuha, päänsärky ja muut yleisoireet ovat mahdollisia.
Suosittelemme seuraamaan sinilevätilannetta ennen uimista tai veden käyttöä virkistystarkoituksiin. Etenkin seuraavat asiat on syytä huomioida:
- Vettä ei saa juoda 
- Etenkin lasten uimista tulee välttää uimarannalla, jossa esiintyy sinilevää. 
- Vettä ei saa käyttää löylyvetenä.
- Myös eläinten uimista on vältettävä.
Kansalaiset voivat kirjata levähavaintoja Ympäristöhallinnon Järviwikin Havaintolähetti-palveluun tai Vesi.fi palveluun. Sinilevähavaintojen kirjaaminen on tärkeää, jolloin ne hyödyttävät myös muita vesien käyttäjiä ja havainnot tallentuvat myöhempää käyttöä esim. tila-arvioita varten.
https://www.jarviwiki.fi/havaintolahetti/ 
https://www.vesi.fi/karttapalvelu/?theme=citobs

Terveydensuojeluviranomainen valvoo Ympäristöpalvelut Helmen alueella olevia virallisia uimarantoja. Näiden uimarantojen mahdollisista sinilevähavainnoista tiedotetaan kyseisillä rannoilla sekä Ympäristöpalvelut Helmen nettisivuilla. 

